《梳头自叹》
宋代·戴炳

短发如冬霜，一朝白一朝。又如深秋柳，槁叶迎风凋。

白者不再黑，白者不复牢。羲娥疾驰骥，乾坤虚悬瓢。

人生寄其间，泛泛波上藻。百岁一大梦，倏忽已隔宵。

胡不适所适，而乃随滔滔。富贵撇眼电，荣华过耳飙。

木散故得寿，龟灵徒取焦。甘拙自安吉，役智滋劳忉。

所以柴桑人，不肯折此腰。

作者简介：宋台州黄岩人，字景明，号东野。戴复古从孙。宁宗嘉定十三年进士。理宗嘉熙间授赣州法曹参军。少工吟咏。有《东野农歌集》。